চারিদিকে পানি, তবুও খেরসনে হাজার মানুষের জল কষ্ট
ইউক্রেনের প্রেসিডেন্ট বলছেন, মঙ্গলবার দেশটির দক্ষিণে একটি বড় বাঁধ ভেঙ্গে যাওয়ার পর থেকে কয়েক হাজার মানুষের কাছে এখন পানীয় জল নেই।
ভলোদিমির জেলেনস্কি বলছেন, রাশিয়া এবং ইউক্রেনের নিয়ন্ত্রিত অঞ্চল বিভক্তকারী নিপ্রো নদীর বন্যার জলে খেরসন অঞ্চলে কয়েক হাজার মানুষ আটকা পড়েছেন। আশপাশের কয়েকটি এলাকা সম্পূর্ণ তলিয়ে গেছে।
ইউক্রেনীয় কর্মকর্তারা বলছেন, সেখানকার সেচ ব্যবস্থা ধ্বংস হওয়ার ফলে কৃষিতে বিপর্যয় নেমে আসবে বলে তারা আশঙ্কা করছেন।
ইউক্রেন এবং রাশিয়া একে অপরের বিরুদ্ধে ইচ্ছাকৃতভাবে লড়াইয়ে নোভা কাখভকা বাঁধকে লক্ষ্যবস্তু করার অভিযোগ করেছে।
মঙ্গলবার আন্তর্জাতিক পরমাণু শক্তি সংস্থা বলেছে, বাঁধ ধ্বংসের ঘটনায় জাপোরিশা পরমাণু বিদ্যুৎ কেন্দ্রের নিরাপত্তা হুমকির মুখে পড়েনি।
আজ (বুধবার) বন্যার জলের উচ্চতা বাড়তে পারে এই আশঙ্কার মধ্যে খেরসনের আশেপাশের এলাকা থেকে মানুষকে সরিয়ে নেয়ার কাজ চলছে।
খেরসন শহরটি ইউক্রেনীয় বাহিনী যা গত বছরের শেষের দিকে রুশ বাহিনীর হাত থেকে উদ্ধার করেছিল।
ইউক্রেনের কর্মকর্তারা বলছেন, প্রায় ৪২,০০০ মানুষ বন্যার ঝুঁকিতে রয়েছে।
বিবিসির ইউক্রেন সংবাদদাতা জেমস ওয়াটারহাউস এখন ঐ শহরে রয়েছেন। তিনি জানাচ্ছেন, বন্যার পানিতে অনেক বাড়ির ছাদ পর্যন্ত ডুবে গেছে।
উদ্ধারের অপেক্ষায় খেরসনের অনেক মানুষ ছাদ ও গাছে রাত কাটিয়েছেন।
কিন্তু স্থানীয় কর্তৃপক্ষ বলছে, নোভা কাখভকাতে বন্যা এখন কমছে।
কাখভকা জলাধারে জল কমে আসার ফলে তা দক্ষিণ ইউক্রেনের গুরুত্বপূর্ণ কৃষি শিল্পের ওপর ধ্বংসাত্মক প্রভাব ফেলতে পারে। কারণ বিশাল এলাকাটি সেচের জলের ওপর নির্ভরশীল।
দূষণ এবং বন্যার কারণে পরিবেশগত ক্ষয়ক্ষতিরও আশঙ্কা প্রকাশ করা হয়েছে। ইউক্রেন সরকার একে গত কয়েক দশকের মধ্যে ইউরোপে সবচেয়ে খারাপ পরিবেশগত বিপর্যয়গুলির মধ্যে একটি হিসাবে বর্ণনা করেছে।
রাশিয়ার রাষ্ট্রীয় গণমাধ্যম জানিয়েছে, বন্যায় অন্তত সাত ব্যক্তি নিখোঁজ রয়েছে।
এই বাঁধটি ধ্বংসের জন্য ইউক্রেন এবং রাশিয়া একে অপরের ওপর দোষ চাপিয়েছে।
"গণ-বিধ্বংসী পরিবেশ বোমা" ব্যবহারের জন্য প্রেসিডেন্ট জেলেনস্কি রাশিয়াকে অভিযুক্ত করেছেন।
অন্যদিকে রাশিয়া দাবি করছে, পাল্টা হামলার ব্যর্থতা ঢাকতে কিয়েভ সরকার ঐ বাঁধে আক্রমণ চালিয়েছে।
কাখভকা বাঁধ থেকে উজানে ইউক্রেনের একটি শহরের বাসিন্দাদের পানি সংরক্ষণের আহ্বান জানানো হয়েছে।
টেলিগ্রামে লেখা এক পোস্টে নিকোপোলের মেয়র ইয়েভেনি ইয়েভতুশেঙ্কো বলেছেন, কর্তৃপক্ষ স্থানীয় দোকানগুলিতে পর্যাপ্ত বোতলজাত পানীয় জল সরবরাহ নিশ্চিত করার কাজ করছে।
নিকোপোল ঐ বাঁধ থেকে প্রায় ৭৫ মাইল উজানে। এটি নিপ্রো নদীর তীরে ইউক্রেনিয়ান শহরগুলির মধ্যে একটি - যেটি তাদের জলের প্রাথমিক উৎস হিসাবে জলাধারটি ব্যবহার করতো।

ইউক্রেনের প্রেসিডেন্ট বলছেন, মঙ্গলবার দেশটির দক্ষিণে একটি বড় বাঁধ ভেঙ্গে যাওয়ার পর থেকে কয়েক হাজার মানুষের কাছে এখন পানীয় জল নেই।